**“Ražas svētku „Vecauce-2020”” četru A5 lpp. apjoma (izmantot pievienoto rakstu formāta failu) publikācijas noformēšanas noteikumi publicēšanai – šādu publikāciju lūdzam rakstīt katru LF doktorantu vai pētnieku, kam pamatdarbs var būt jebkurā no zinātniskajām institūcijām vai citur, un kuram ir, ko publicēt. Arī maģistri vai maģistranti kopā ar saviem darba vadītājiem ir aicināti gatavot publikācijas.**

***Publikācija obligāta dažādu nozaru doktorantiem un maģistriem,***

***kas piedalās LLMZA topošo zinātnieku konkursā***

**Raksta sagatavošanas noteikumi un prasības galvenajos vilcienos sakrīt ar tām, ko izvirza LLU žurnāls „Rural Sustainability Research”**

Krājumā ievietos publikācijas par oriģināliem pētījumiem: doktorantiem – sava promocijas darba ietvaros, vai maģistru gadījumā – par pētījumiem maģistra darba ietvaros.

Manuskriptus autori iesniedz elektroniski uz adresi zinta.gaile@llu.lv latviešu valodā. Personas, kas iesniedz manuskriptu, to paraksta un pilnībā atbild par iesniegtā manuskripta īpašuma tiesībām un zinātnisko līmeni. **Līdz ar rakstu jāiesniedz viena recenzija** (var atsūtīt e-pastā ieskanētu ar recenzenta parakstu vai atnest izdrukātu uz LF dekanātu personīgi ar oriģinālo recenzenta parakstu), **kurā persona ar doktora grādu ir izvērtējusi manuskripta zinātnisko līmeni un atbilstību rakstu sagatavošanas noteikumiem**. Ja recenzents ir izteicis būtiskus aizrādījumus, raksta autors reizē ar recenziju un darbu iesniedz arī savu atbildi, kurā skaidro, kā recenzenta aizrādījumi laboti vai pamato, kāpēc tie nav ņemti vērā. Redkolēģijai ir tiesības pakļaut manuskriptus tālākai izvērtēšanai un izņēmuma gadījumos arī noraidīt, ja tie neatbilst vispārējiem publikācijas kritērijiem.

Vēlamā rakstu struktūra: **virsraksts** (raksta valodā un angļu valodā); izlaižot vienu rindu seko **autors** vai autori **-** **pilni vārdi un uzvārdi** (bold, *Italic*), tūlīt nākamajā rindā darba vietas nosaukums. Raksta struktūra: **abstract** – kopsavilkums angļu valodā līdz 250 vārdiem vienā rindkopā izsmeļoši informē par rakstā iekļauto datu būtību; **key words** **–** ne vairāk kā 5 (angļu valodā); **ievads –** situācija un darba mērķis**; materiāli un metodes –** pētījuma objekts, metodes un metodika, lai ikviens gūtu priekšstatu par pētījumu gaitu un nebūtu pārkāpta galvenā zinātniska darba pazīme: atkārtojamība; **rezultāti un diskusija –** teksta, tabulu, attēlu veidā ar atbilstošu datu ticamības novērtējumu un rezultātu analīzi, kā arīpētījumu rezultātu interpretācija, salīdzinājums ar citu autoru līdzīgiem pētījumiem, jaunākajām zinātnes atziņām; **secinājumi**; **izmantotā literatūra (saraksts)**. **Manuskriptu apjoms līdz 4 A5 lpp. Lūdzam izmantot rakstu sagatavi!**

**Teksts**

Darbs jānoformē datorsalikumā programmā MS Word (**vēlams rakstu saglabāt ar dokumenta nosaukuma paplašinājumu ....doc.**) uz A5 formāta lapām, lietojot Unicode fontu Times New Roman ar izmēru 10 p. **Darba virsrakstam jāizmanto burtu izmērs
 12 p**. Pamatteksts sastāv no rindkopām. Sarežģītu un optiski grūti uztveramu burtu veidu lietošana pamattekstā nav pieļaujama. Lappuses izmēri raksta formātā (sagatavē) iestatīti. **Lūdzu, nemēģināt mainīt iestatījumu, kā arī ievērot visas formātā norādītās atstarpes starp raksta atsevišķām sadaļām**. Rindstarpu attālums – 1.0. Skaitļos kā decimālatdalītājs jālieto punkts, nevis komats (šis noteikums attiecas arī uz tabulām un attēliem). Manuskriptā lietojamas SI sistēmas mērvienības un arī attiecīgie mērvienību simboli.

**Tabulas**

Tabulām jābūt veidotām programmā MS Word vai Excel, un tās novietojamas tekstā, kur nepieciešamas. Teksta izmērs tabulās – 10 p. Tabulām jābūt saprotamām arī tad, ja teksts nav lasīts. Tabulu numuri rakstāmi ar arābu cipariem labajā pusē virs tabulas virsraksta. Tās nedrīkst pārsniegt apdrukai paredzēto lapas laukumu, un tabulu zemteksta piezīmēm jābūt uz tās pašas lapas. Ja tabula turpinās uz vairākām lappusēm, tabulas galva bez virsraksta jāatkārto katrā lapā, virsraksta vietā rakstot «.....tabulas turpinājums» vai «......tabulas nobeigums». Nav ieteicams veidot tabulas, kurām rindu vai kolonnu skaits mazāks par trīs. Kolonnās skaitļiem jābūt nolīdzinātiem. Daudzzīmju skaitļi jāsadala grupās pa trim. Ja kolonnā uz leju atkārtojas tas pats skaitlis vai teksts, tas jāraksta atkārtoti, nedrīkst likt atkārtojuma simboliku.

**Attēli**

Diagrammas, zīmējumus un fotogrāfijas uzskata par attēliem. Attēliem jābūt melnbaltā izpildījumā un tie novietojami tekstā, kur nepieciešami. Diagrammas ieteicams veidot MS Excel vai MS Word, izmantojot Microsoft Graph. Diagrammās nav atļauts fona tonējums un ierāmējuma līniju lietošana, tīklu līniju biezums – ¼ pt, rakstzīmju izmērs – 10 p. Attēlos jāizvairās no uzrakstiem uz tiem. Uzrakstu vietā lietojami simboli vai cipari, kas atšifrējami zem attēla. Paraksts zem attēla sākas ar attēla numuru, tad seko nosaukums, kas atklāj vai raksturo attēlā redzamo, **un tad attēlā lietoto ciparu, simbolu atšifrējums.** Attēla nosaukuma vai visu paskaidrojumu beigās liekams punkts.

**Formulas**

Formulas jāraksta MS Equation programmā. Formulas tekstā raksta atsevišķā rindā pa vidu. Formulas numurē, numuru rakstot tajā pašā rindā starp divām apaļajām iekavām lapas labajā pusē. Formulās lietotajam pamatvienību lielumam jābūt tādam pašam kā pamattekstā.

**Citējumi**

Atsauces tekstā pieraksta, apaļajās iekavās ierakstot izmantotā izdevuma autoru un izdošanas gadu, piem. (Monod, 1963). Divu autoru gadījumā min tos abus, piem., (Haynes, Swift, 1985), bet trīs un vairāku autoru gadījumā – pirmo autoru, kam pievieno: u.c., et al., piem., (Lukas et al., 2011)

**Literatūras saraksts** darba beigās jānoformē alfabēta kārtībā, atsevišķus darbus pierakstot šādi: **žurnālu raksti** - Hahey, R., Senseman, S., Krutz, L., Hons, F. (2002). Soil carbon and nitrogen mineralization as affected by atrazine and glyphosphate. Biol. Fertil. Soils, 35, pp. 35–40; **grāmatas** – Lauksaimniecības ilgtermiņa investīciju kreditēšanas programma (2001). LR Zemkopības ministrija, Rīga, 20 lpp.; **grāmatu nodaļas** - Carrey, E.A. (1989). Peptide mapping. In: Protein Structure. Creighton, T.E. (ed.) ILR Press, Oxford, pp. 191–224.; **INTERNET resursu apraksts** – Veselību noteicošie faktori. Vide kā dzīvības un veselības resurss: http.://www.liis.lv/vid\_ves/faktori.htm – Resurss aprakstīts 2016. gada 25. augustā.

 Atsaucēm tekstā jāsakrīt ar literatūras sarakstā minētajiem avotiem, un tiem jābūt publiski pieejamiem.